Santeri Alkio
Santeri Alkio, 1862-1930, finsk forfatter og politiker. Alkio var født i Österbotten og engagerede sig tidligt i ungdomsbevægelsen og den politisk betydningsfulde ædruelighedsbevægelse. Efter det demokratiske gennembrud i Finland i 1905 medvirkede han ved Agrarpartiets (det nuv. Centerpartiet) dannelse i 1906 og blev — som stifter og redaktør af partiorganet Ilkka — partiets ideolog. Alkios politiske indflydelse var stor, selvom han som rigsdagsmedlem 1907-22 indtog en tilbagetrukket position. I sine mange kulturhistoriske romaner beskrev han de svære kår i 1850'ernes og 1860'ernes Österbotten.